St. Jakobshalle

St. Jakobshalle er en innendørs flerbruksarena i Münchenstein ved Basel i Sveits. Den brukes hovedsakelig til innendørs idretts- og konsertarrangementer. St. Jakobshalle åpnet dørene i september 1976 med plass til 9000 tilskuere. I årene 2015–2018 ble arenaen renovert og utvidet til en tilskuerkapasitet på 12 400. Arenaen har ulike haller og saler som kan brukes til forskjellige typer arrangementer. Den er hjemmearena for Swiss Indoors, en årlig tennisturnering for menn. I tillegg huser den turneringer i badminton og sepak takraw. Eurovision Song Contest 2025 skal avholdes i arenaen i mai 2025. Bygging Den årlige tennisturneringen Swiss Indoors for menn har blitt holdt i St. Jakobshalle siden 1975, og Women's Top Volley International siden 1989. Den internasjonale rideturneringen CSI Basel har blitt avholdt i arenaen hvert år siden 2010. Andre sportsarrangementer omfatter Håndball-VM 1986 for menn, Swiss Open i badminton i 1991, A-VM i ishockey for menn 1998, Håndball-EM 2006 for menn, VM i badminton 2019, Håndball-EM 2024 for kvinner, Håndball-EM 2028 for menn, og verdensmesterskapet i curling for menn i 2012 og 2016. Fra 1976 til 2002 var St. Jakobshalle hjemmearenaen til ishockeylaget EHC Basel, før laget flyttet til naboarenaen St. Jakob Arena, som åpnet i oktober 2002. Ifølge Bob Dylans biografi Chronicles: Vol. One, bestemte han seg etter en konsert i St. Jakobshalle for å fortsette turneen Never Ending Tour. I mai 2025 blir arenaen vertskap for Eurovision Song Contest etter at Nemo vant forrige års konkurranse med «The Code». Renovasjon I januar 2015 godkjente byrådet for Basel-Stadt et lån på 105 millioner sveitsiske franc til renovering og modernisering av hallen, med 89 stemmer for og 1 avholdende. Mellom 2016 og 2018 gikk arenaen gjennom omfattende modernisering, og teknologien ble oppgradert til moderne standard. Arenaen gjenåpnet i oktober 2018, og hovedsalen har nå en kapasitet på 12 400 tilskuere. Komplekset har også fem mindre haller med ulik kapasitet, et forretningssenter, VIP-område, fire gymnastikksaler og et 25-meters svømmebasseng. Parkeringsplassen har 1465 plasser. Etter suksessen til den sveitsiske tennisspilleren og Basel-fødte Roger Federer, kunngjorde Basels sportsdirektør at arenaen skulle omdøpes til Roger Federer Arena etter renoveringen. Forslaget ble imidlertid avvist i en lokal avstemning. Referanser Eksterne lenker (de) Offisielt nettsted (en) St. Jakobshalle – kategori av bilder, video eller lyd på Commons